越問 越釀
作者：孫因
朝代：宋

paragraphs: 揚州之種宜稻兮，越土最其所宜。
稬種居其十六兮，又稻品之最奇。
自海上以漂來兮，伊仙公之遺育。
別黄秈與金釵兮，紫珠貫而纍纍。
酒人取以爲釀兮，辨五齊以致用。
湑鏡流之香潔兮，貯祕色之新甕。
助知章之高興兮，眼花眩乎水底。
侑謝傅之雅遊兮，陶丹府而哦詩。
集羣賢以觴詠兮，浮罰觥乎子敬。
指鳴蛙爲鼓吹兮，暢獨酌於稚珪。
斯越酒之醖藉兮，非宜城中山之比。
矧投醪之醇德兮，能使勇氣百倍於熊羆。
客曰旨哉越釀兮，固越俗之所怡。
然自征榷之法行兮，安得薛戎而蠲之。